גילי מוסינזון

ביוגרפיה

מוסינזון הוא בנו של הסופר יגאל מוסינזון, ובנה של היוצרת והמורה לאמנות חנה מוסינזון. אחיה של רנן מוסינזון, פעילה חברתית ואשת תקשורת, הגדולה ממנו בשנה. גילי הוא בוגר עירוני ה' בתל אביב ובוגר לימודי מאמני - כדורסל בווינגייט. היה נשוי בעבר ומנישואים אלו נולדו תאומים. אחיין של ורד מוסנזון משוררת וקופירייטרית ובן דוד של דבורה עומר הסופרת.

קריירה

מוסינזון שיחק בקבוצת הפועל תל אביב ובהמשך, בקבוצות אחרות. עם זאת, העיד על עצמו כאוהד של "הפועל תל אביב" ושל הקבוצה שהקימו אוהדיה, "הפועל אוסישקין". את שירותו הצבאי עשה כספורטאי מצטיין.
מוסינזון החל לשחק בקבוצה הבוגרת של הפועל תל אביב בעונת 1996/1997, שבסיומה ירדה לליגה השנייה. במהלך עונת 1997/1998 סבל מפציעה בברכו, שהשביתה אותו מפעילות ספורטיבית לשנתיים.
ב-1998 סיים בהצלחה את בי"ס למאמנים במכון וינגייט וקיבל תעודת מאמן כדורסל מוסמך מטעמם.
בשנת 2000 חזר לשחק כדורסל, בקבוצת מכבי חדרה, ובעונה שאחריה עבר לעירוני רמת גן. אחד האירועים הזכורים מעונה זו ושאינם קשורים בכדורסל, היא התקרית בה השליך מאמן הקבוצה, ארז אדלשטיין, את לוח המשחק לעברו של מוסינזון, לאחר שזה סירב להחליף את נעליו, וגרם לפציעתו.
ב-2002 חזר מוסינזון להפועל תל אביב, אך סיים את העונה ברמת השרון. אחרי עונה אחת במכבי ראשון לציון חזר לסיבוב שלישי בהפועל, שנמשך שתי עונות. ב-2006 שוחרר מהקבוצה, יחד עם יתר שחקניה הבכירים, עקב המשבר הניהולי שחוותה, ושהביא גם לירידתה הוולונטרית לליגה הלאומית.
מוסינזון היה אמור לפתוח את עונת 2006/2007 בהפועל גלבוע/עפולה, אך נפצע ולא פתח את העונה. כשהחלים מפציעתו, חתם בהפועל גליל עליון. בעונת 2008/2009 שב למכבי ראשון לציון, וחרף פתיחה מוצלחת של העונה, הושעה לאחר שהסתכסך עם המאמן מיקי דורסמן ועל אף זאת נבחר בסוף העונה ל"מלך הסלים הישראלי" (באתר "ספסל"). בסיום עונה זו הצטרף לקבוצת הפועל גליל עליון/קצרין מהליגה הארצית, אך לא הספיק לשחק בשורותיה. לאחר שהתברר כי הוא סובל מקרע במניסקוס, החליט לקחת חופש מכדורסל ולא לעבור סדרת ניתוחים נוספת. בעונת 2012–2013 החלים מהפציעה וחתם בקבוצת אליצור יבנה מהליגה הלאומית, אך כעבור כמה חודשים עזב את הקבוצה וחתם באליצור אשקלון מליגת העל, וכעבור כמה חודשים שוחרר עקב התנהגותו, אך לאחר כחודש חתם בשנית בקבוצה עד לסיום העונה.
ב-25 בפברואר 2013 הסתבך מוסינזון בתקרית בסיום משחקה של קבוצתו מול הפועל ירושלים. בסיום משחק זה, בו הפסידה קבוצתו, זרק מוסינזון כדור על מאמנה של ירושלים, שרון דרוקר, וכן התעמת עם מאמן הכושר של הקבוצה. בעקבות האירוע, הושעה מוסינזון עד לסיום העונה.
ב-23 בספטמבר 2013 חתם מוסינזון במכבי קריית גת מהליגה הארצית. בסיום העונה עלתה הקבוצה לליגה הלאומית. ב-1 בספטמבר 2014 חתם מוסינזון במכבי בת ים מהליגה הארצית.
מוסינזון שימש כמאמן ילדים בהפועל תל אביב, ובאוגוסט 2016 פרסם כי הוא פוטר מתפקידו.
בשנים האחרונות מאמן בליגת המכללות לכדורסל ומאמן את נבחרת הכדורסל של מכללת שנקר.

נבחרת ישראל

מוסינזון שיחק בנבחרת הנוער ב-1996 ובנבחרת העתודה שהגיעה למקום העשירי באליפות אירופה בשנת 1998. הוא רשם הופעה אחת במדי הנבחרת הבוגרת, במשחק מול נבחרת דנמרק בשנת 2002.

בטלוויזיה

פרט לכדורסל ופרשנות ספורט בטלוויזיה, עוסק מוסינזון כתחביב במוזיקה (למד פסנתר אצל פרופ' ישראלה מרגלית אלמנתו של השחקן מאיר מרגלית) ובדוגמנות, והשתתף במספר תוכניות טלוויזיה. הוא מחברי להקת "הירקון 70", בה הוא מנגן על קלידים ושר ראפ. בשנת 2005 הנחה את פינת המוזיקה בתוכנית "זמן תרבות" בטלוויזיה החינוכית, וב-2006 היה אחד המשתתפים בתוכנית הכשרונות של ערוץ 10, "דה שואו", שירדה מהמסכים לאחר פרקים ספורים.
מוסינזון הוזכר לא פעם בסדרת הטלוויזיה "הרצועה", כיריבו של קפטן סלומוניקו, ואף השתתף בפרק סיום העונה השלישית.
בעונת 2010/11, שימש מגיש במגזין הכדורסל חמישיות בערוץ הספורט.
בשנת 2012 השתתף מוסינזון בעונה השביעית של תוכנית הטלוויזיה "רוקדים עם כוכבים" לצד הרקדנית אנסטסיה שפירו. השנים הודחו בהדחה הראשונה.
ב-2013 השתתף בתוכנית "מה שקורה באילת VIP" אשר משודרת בערוץ 24.
בינואר 2019 השתתף בעונת VIP השלישית של האח הגדול. כעבור שבוע היה למודח הראשון מהבית.

חיים אישיים

לקראת הבחירות לכנסת התשע עשרה הוצב במקום התשיעי ברשימת מפלגת ארץ חדשה.
ב-19 בינואר 2013 פורסם כי מוסינזון התארס בשנית עם התסריטאית ליאל גרשקוביץ'. בתחילת מאי 2013 ביטל הזוג את האירוסין, ימים ספורים לאחר חזרתו של מוסינזון מצילומי הריאליטי "מה שקורה באילת". בספטמבר 2013 נשא את האמנית נירית אהרוני ברהאמס לאישה ולאחר חודשים מספר התגרש.
במאי 2015 יצא מהארון בדף הפייסבוק שלו כביסקסואל.
החזיק במערכת יחסים משולשת עם פליטת הריאליטי והדוגמנית האנדרוגנית הטרנסג'נדרית סתיו סטרשקו ועם היוצאת בשאלה דניאל הולצמן. בדבריו תקף את ההומופוביה הקשה בספורט, המונעת מספורטאים לצאת מהארון.
החל מיולי 2019 נמצא בזוגיות עם אור כרמלי. 
מתגורר בתל אביב.